Source: http://serverdomain.info/pi/archiv/news.php?extend.2343
Timestamp: 2018-01-22 22:14:18+00:00

Document:
Posta Imre archiv weboldala: Ruszó Gyula lett Pintér titkárságvezetője?
Ugye milyen jól összejöttek a bűnüldözők. Komolyan mondom, hogy ez már Abszurdisztánban is szemet szúr.
Sikkasztás gyanúja miatt jelentették fel Pintér Sándort
Sikkasztás és más bűncselekmények gyanúja miatt folyik nyomozás – a hvg.hu birtokában lévő legfelsőbb bírósági dokumentum alapján – Pintér Sándor volt belügyminiszter, egykori országos rendőrfőkapitány, illetve társai ellen. Az eljárás egy kecskeméti bútorgyár felvásárlásával kapcsolatban indult. A rendőrség még senkit sem gyanúsított meg az ügyben.
Pintér Sándornak a Berta Biztonsági Szolgálat felvásárlása során juthatott tudomására, hogy érdemes megszereznie a volt budapesti főrendőr, Berta Attila emberei által védett kecskeméti Matkói úti bútorgyárat. A bútorkészítő cég, az Euro Möbel Line Bútorgyártó Kft. 2002 óta áll felszámolás alatt, s 2006-ban a becsült 922 millió forint helyett csupán 80 millió forintért jutott hozzá Pintér vállalkozása, az Immobil 2000 Kft. Az adásvétel során az a Ruszó Gyula ezredes, a Hajdú-Bihar Megyei Rendőr-főkapitányság volt gazdasági igazgatója járt el, akivel szemben hűtlen kezelés és magánokirat-hamisítás miatt folyt eljárás. Ruszót végül jogerősen felmentették a vádak alól.
Az Immobil 2000 Kft.
A mezőkövesdi székhelyű vállalkozás Pintér Sándor és egy volt BKV-s osztályvezető, Tölgyesi Vilmos tulajdonában van. A kft-t Tölgyesi és Pintér felesége vezeti.
A gyár megvétele kifizetődőnek bizonyulhatott. Az üzemcsarnokban hagyott berendezések értékét ugyanis 360 millió forintra, a gyár területén hagyott dolgokat – gépeket, alkatrészeket, elkészült bútorokat és faanyagokat – pedig 100 millióra értékelték. Még ha áron alul is adta el ezeket az Immobil 2000 Kft., akkor is hozzájuthatott a kifizetett 80 milliójához. A cég ezen felül pénzt látott a 4,6 hektáros területű ingatlan értékesítéséből is: 220 millió forintért adta el az Andévi Kft-nek, amely aztán továbbadta a kiskunfélegyházi Mega-Repower Kft.-nek.
Az ügylet miatt az Euro Möbel Line ügyvezető igazgatója, Borbély József bírósághoz fordult, hogy állapítsák meg a feltűnő értékaránytalanságot. A polgári perben egyébként a Pintér-érdekeltségű cég védelmét is egy volt főrendőr, Lantos Bálint egykori Heves megye főkapitány látja el. Borbély a polgári per mellett büntetőeljárásokat is kezdeményezett sikkasztás gyanúja miatt. A nyomozás azonban nehezen indult be, ugyanis a Bács-Kiskun Megyei Rendőr-főkapitányság és a Csongrád megyei rendőrök is elfogultnak nyilvánították magukat az ügyben. Az előbbi főkapitányság vezetője azért, mert Borbély a feljelentésében hivatali visszaéléssel hozta összefüggésbe, az utóbbi főkapitányság parancsnoka pedig arra hivatkozott, Pintér Sándor közvetlen alárendeltje volt.
Ezután az Országos Rendőr-főkapitányság Szabolcs-Szatmár-Bereg megyébe tette át a vizsgálat lefolytatását. „Ennek lassan már egy éve, de semmi előrelépést nem tapasztaltam a nyomozásban” – közölte a hvg.hu-val az Euro Möbel Line ügyvezető igazgatója, Borbély József. A sikkasztás gyanúját a cégvezető szerint Pintér Sándor, Ruszó Gyula és a Mega-Repower vezetője, Domokos István azzal követte el, hogy olyan dolgokat adtak el – a Soltvadkerti Takarékszövetkezet gépeit és az Egererdő Zrt. fűrészáruját –, amelyek nem tartoznak a felszámolási vagyonba.
A Szabolcs-Szatmár-Bereg Megyei Rendőr-főkapitányság szóvivője, Fülöp Gergely a hvg.hu-val azt közölte, hogy a sikkasztás gyanúja miatt indult nyomozás határideje június 10-ig van meghosszabbítva. "Egyelőre az ügyben még senkit sem gyanúsítottunk meg. Eddig tanúkat hallgattunk meg és várjuk, hogy a kirendelt szakértők elkészítsék véleményüket."
A Borbély József által feljelentett Pintér Sándor március 26-án vált meg egyik legjelentősebb cégétől, a Civil Biztonsági Szolgálat Zrt-től, amely neve a HVG által elsőként megírt több milliárdos adócsalással gyanúsított Eclipse Informatikai Rendszerház Zrt. vezetőinek ügye kapcsán vetődött fel. Az Eclipse Zrt. ugyanis a Pintér-cég Angol utcai székhelyén lévő irodaházban bérelt egy irodát. Sokak szerint mivel Pintér a lehetséges Fidesz-kormányzat belügyminiszteri posztjának a várományosa, ezért az eladás azt szolgálja, hogy a gyanú legkisebb árnyéka se vetődhessen rá.
hvg.hu/.../20100329_sikkasztas_miatt_jelentettek_fel_pintert
"A személyi összefonódásokat bizonyítva és a tiltott összefonódást, illetve az azokból származó bennfentes információk meglétét igazolja a Ny.149/2006/7-11. sz. jegyzőkönyv, melyben 2006.máj.12-én dr. Ruszó Gyula tanúvallomásában többek között az alábbi terhelő vallomást tette dr. Pintér Sándorra: „ … a Civil Biztonsági Szolgálat Zrt., amelyben Pintér úr egyik tulajdonos, megvásárolta a Berta Kft-t, amely vagyonőrzési tevékenységgel foglalkozott. Többek között az Euro Möbel Line telephelyét is őrizték, amelynek során 22 millió Ft kinnlevőség keletkezett. A vételárba a Berta Kft. kérte beszámítani ezt a 22 millió Ft kinnlevőséget, mint behajthatót,…”.Ide több megjegyzés is tartozik: már az sem érdektelen a bűnszövetség bizonyítása szempontjából, hogy ki Dr. Ruszó Gyula? Ruszó úr által említett beszámítás is jól sikerült, ami egyébként felszámolási eljárásban kizárt. A 22 millió Ft helyett valójában több, mint 30 millió Ft hitelező jogtalan előnyben részesítése valósult meg, amiben kivételesen vádemelés is történt (de csak a közvetlen elkövetők ellen, abból kimaradtak az orgazdák és más érintettek). Dr. Pintér Sándor is érezte, hogy problémás azt a céget megvenni felszámolási eljárásban, amit a saját cége őriz. Emiatt az Euro Möbel Line Kft. felszámolási vagyonának 2006. jan. 20-i megvásárlását megelőzően - az akkor már Pintér tulajdonában lévő Berta Kft-t - lecserélték az Árgus Security Kft-re."
Főrendőrök előzetesben
Előzetes letartóztatásba helyezte a Debreceni Városi Bíróság a Hajdú-Bihar Megyei Rendőr-főkapitányság közbiztonsági és gazdasági igazgatóját. A csütörtökön elfogott két rendőrt vesztegetéssel valamint hivatali visszaéléssel gyanúsítják. A döntés ellen a vádlottak és a védők is fellebbeztek. A két letartóztatott főrendőrt a késő délutáni órákban szállították Budapestre.
Szigorú rendőri védelem mellett, zárt ajtók mögött a Debreceni Bíróságon hallgatták ki a két főrendőrt. Annyi azért kiszivárgott, hogy a Hajdú-Bihar megyei főkapitányság közbiztonsági és gazdasági igazgatójával újra ismertették, hogy pontosan mivel gyanúsítják Őket. E szerint a két magas beosztású rendőr túllépte hatáskörét és három éven át jogtalan előnyökhöz juttatta ismerőseit. Az ügyészségnek bizonyítékai vannak például arra, hogy a rendőri vezetők szivességekért cserében pénzt fogadtak el. Bár a gyanúsítottak végig tagadták, hogy bármilyen törvénytelen dolgot tettek volna, a bíróság ennek ellenére úgy döntött: a gyanúsítottakat előzetes letartóztatásba helyezi. A végzés ellen mindkét főrendőr ügyvédje fellebbezett.
Győrfi Attila ügyvéd: Véleményem szerint ez egy sértő dolog, mert az eljárás helye Debrecen lenne, a nyomozás helye szintén Debrecen, ennek ellenére az ügyfelet fölvitték Budapestre és ennél fogva a tanúk, a szembesítések, ügyvédi beszélők, ügyvédi kapcsolatok mind Budapesten kell, hogy történjen.
A fellebbezésről jövő héten a Hajdú-Bihar Megyei Bíróság dönt. Addig a két gyanúsított biztos, hogy Budapesten marad.
Rendőrök előzetes letartóztatása
Előzetes letartóztatásba helyezte a Debreceni Városi Bíróság azt a két rendőrtisztet, akiket két nappal ezelőtt vettek őrizetbe a hajdú-bihari megyeszékhelyen. L A két magasrangú rendőri vezető ellen összesen 23 ügyben folyik vizsgálat.
A Hajdú-Bihar megyei Rendőr-főkapitányság gazdasági, valamint közbiztonsági igazgatóját csütörtökön több rendbeli csalás, vesztegetés és hivatali visszaélés gyanújával vették őrizetbe a Központi Nyomozó Hivatal munkatársai. A Budapesten fogva tartott rendőri vezetők sorsáról ma több órás tárgyalást követően döntött a Debreceni Városi Bíróság.
- Dr. Ruszó Gyula ügyfelemet, aki a Hajdú-Bihar megyei Rendőr-főkapitányság gazdasági igazgatója, előzetes letartóztatásba helyezte a bíróság. Mégpedig arra az indokra hivatkozva, hogy megalapozottan feltehető az, hogy szabadon hagyása az eljárás sikerét befolyásolná, vagy veszélyeztetné.
Győrfi Attila elmondta, hogy fellebbeznek a döntés ellen, kérték a gazdasági igazgató azonnali szabadlábra helyezését, és az ellen is tiltakoznak, hogy az ezredest továbbra is Budapesten tartják majd fogva. Hasonlóan előzetes letartóztatásba került a másik rendőrtiszt is. Ügyvédje annyit mondott a tárgyalás után, hogy ők szintén megfellebbezik a határozatot.
Több bűncselekménnyel is gyanúsítják a két igazgatót
Előzetes letartóztatásba helyezte a Debreceni Városi Bíróság szombaton a Hajdú-Bihar Megyei Rendőr-főkapitányság csütörtök óta őrizetben lévő közbiztonsági, illetve gazdasági igazgatóját. A két gyanúsítottat 30 napig tartják fogva.
K. J. rendőr alezredest és R. Gy. ezredest minősített vesztegetéssel, tulajdon elleni és más bűncselekményekkel gyanúsítja a Központi Ügyészségi Nyomozó Hivatal.
A két rendőri vezetőt még csütörtökön vették őrizetbe. A rendvédelmi szolgálat már hetek óta titkos nyomozást folytatott ellenük. Az adatok szerint a törvényeket megszegve évek óta tettek kisebb-nagyobb szívességeket ismerőseiknek és barátaiknak. Bűnözőknek azonban nem segítettek.
A bíróság a fogvatartás helyéül a fővárost jelölte meg, ezért a két hajdú-bihari főkapitány-helyettest még szombaton átszállítják Debrecenből Budapestre. Az előzetes letartóztatás 30 napig tart.
A döntés ellen mind a vádlottak, mind a védők fellebbeztek. A határozatot a Hajdú-Bihar Megyei Bíróság hozza meg, várhatóan a jövő hét közepén.
Letartóztatják a főrendőröket?
A Központi Ügyészségi Nyomozó Hivatal pénteken kezdeményezte a debreceni bíróságon a Hajdú-Bihar Megyei Rendőr-főkapitányság csütörtökön őrizetbe vett közbiztonsági és gazdasági igazgatójának előzetes letartóztatását – tájékoztatott a Legfőbb Ügyészség sajtóirodája.
Miként arról pénteki lapunkban beszámoltunk, a BM Rendvédelmi Szervek Védelmi Szolgálatának bírói engedélyhez kötött titkosszolgálati eszközökkel folytatott előzetes vizsgálatai alapján a Központi Ügyészségi Nyomozó Hivatal azzal gyanúsítja K. János alezredest, a főkapitányság közbiztonsági igazgatóját és R. Gyula ezredest, bűnügyi igazgatót, hogy évek óta hivatalukkal visszaélve jogtalan előnyökhöz juttatták barátaikat és önmagukat. Bűnlajstromukon szerepel jogosítványok törvénytelen visszaadása, rendőrségi objektumok bérbeadása 20-21 ezer forint éves bérleti díjért, miközben a szóban forgó helyiségek rezsijét továbbra is a rendőrség fizette. Több esetben a térítés ellenében végzett rendőrségi szolgáltatások ellenértékét nem a rendőrség számlájára fizettették be, hanem a „gyanúsítottakhoz közel álló alapítványok” számláira. Egy vállalkozó mangalicát, böllért és egy hordó bort ajánlott a rendőrségi vezetőknek egy disznótorhoz, cserébe azért, hogy a lánya állást kapott a főkapitányságon. Mindezekért és sok más, külön-külön kis súlyúnak mondható, ám folyamatosan elkövetett visszaélésért az ügyészek vesztegetéssel és hivatali viszszaéléssel gyanúsítják a két vezetőt.
Az ügyben még csütörtökön gyanúsítottként kihallgattak két civil személyt is. Nem zárható ki azonban, hogy az ügynek további gyanúsítottjai lesznek. Az ügyészség azért kezdeményezte a két vezető letartóztatását, mert „szabadlábon hagyásuk esetén tartani lehet attól, hogy bizonyítékokat tüntetnek el, semmisítenek meg”. A debreceni bíróság ma dönt arról, helyt ad-e az ügyészi indítványnak, avagy elrendeli a jelenleg is őrizetben lévő gyanúsítottak szabadlábra helyezését.
Egyelőre sem a rendőrség, sem az ügyészség illetékesei nem kívántak találgatásokba bocsátkozni arról, hogy a két megyei rendőri vezető ügye felveti-e elöljárójuk, a közelmúltban a Hajdú-Bihar megyei rendőrség éléről a Veszprém megyei főkapitányság élére kinevezett Sutka Sándor dandártábornok fegyelmi vagy büntetőjogi felelősségét.
postaimre - 2010, július 28. szerda-13:15'50"

References: Bíróság 
 bíróság 
 Bíróság 
 Bíróság 
 Bíróság 
 bíróság 
 Bíróság 
 bíróság